今朝試草地兼遊花園 藍營唔畀機會主隊偷雞
2024年05月23日 11:07
東網電視
更多新聞短片
「桀驁之戀」今朝首次跳草地。
周日舉行今季最後一場G1，途程2400米嘅遮打盃，今季更吸引到海外馬匹參戰，就係高多芬旗下嘅「桀驁之戀」，呢匹今年喺中東贏咗兩場大賽嘅長途好手，級數極高，絕對係今屆遮打盃嘅擂台躉，兼且有望成為首匹贏出此項G1嘅外隊馬，即使抽最外嘅8檔，依然值得重視。
其實「桀驁之戀」抵港後備戰一直一絲不苟，絕對唔會出現輕敵情況，嚟到今朝更加強操練，首次安排於草地快跳，走來非常淡定，而練馬師艾柏賓助手亦有踩草地，睇吓場地狀況。完成快跳操練後，佢哋立即讓「桀驁之戀」行入沙田馬場亮相圈遊花園，感受一吓沙圈嘅情況，而呢匹能征慣戰嘅長途好手亦非常適應。見到咁嘅安排，睇嚟主隊想喺遮打盃偷雞嘅機會，接近等於0喇。